stanford-oval/wikipedia huggingface dataset:
ג'האנגיר
יחסו לדת

השקפותיו הדתיות של ג'האנגיר בלבלו את בני זמנו ואת הדורות שלאחריו כאחד. היו שייחסו לו אתאיזם או אקלקטיות, חשבו כי הוא מוסלמי אדוק, נוצרי בליבו, בעל אמונות תפלות ואפילו סברו כי הוא בז לכל האמונות. בני פּראסאד מתאר בספרו כי ג'האנגיר האמין באלוהים ובקדושים. דוקטרינת התגלמויותיו של האל ההינדואיסטית נראתה בעיניו כחסרת ערך, האמונות בנוגע להולדתו, עוניו וצליבתו של ישו לא התקבלו על דעתו והוא ידע רק מעט אודות הכיתות המוסלמיות וההינדיות שצמחו באימפריה שלו. ג'האנגיר היה שבע רצון ומסופק מתרגול מדיטציה ביחס לאל האחד ומהקפדה על הטקסים הדתיים. מבחינה אינטלקטואלית הוא התעניין מאוד בסופיות, בודאנטה וביוגים. ג'האנגיר סבר כי מטיפים פופולריים ופנאטיים מסכנים את היציבות החברתית והפוליטית וטיפל בהם באופן נוקשה. הוצאתו להורג של הגורו ארג'ן הוצגה כרדיפה, אך היא נעשתה בגין סיבות פוליטיות. לרוב ג'האנגיר נמנע מרדיפות דתיות. הבטחתו, כאשר עלה לשלטון, לקבוצה מתומכיו להאדיר את האסלאם, אלצה אותו לאמץ גישה נוקשה. לתקופה מסוימת הוא הטיל חרם על מסדר הישועים והוא טבע את סמלי הדת המוסלמית על מטבעותיו במשך כשלוש שנים. ג'האנגיר הרשה למיסיונרים נוצריים להטיף באופן חופשי ברחבי האימפריה. הוא לא הטיל מחדש את מס הג'יזיה, שבוטל על ידי אכבר עוד בשנת 1564, ולאחר נישואיו לנור ג'האן זכו השיעים בכוח פוליטי והשפעה בממלכתו. למעט מקרים יוצאים מן הכלל, מדיניותו הדתית של ג'האנגיר הייתה סובלנית. ביומנו הוא שיבח את עיקרון ה'שלום עם כולם' שייסד אביו ולרוב נהג לפיו.
ג'וזף קולומבו

| --- | --- |

 לידה:  16 ביוני 1923 ברוקלין, ארצות הברית 
 פטירה:  22 במאי 1978 (בגיל 54) ארצות הברית 
 מדינה:  ארצות הברית 
 מקום קבורה:  בית הקברות סנט. ג'ון 
 השכלה:  תיכון ניו אוטרכט 
 מספר צאצאים:  4 
 
ג'וזף אנטוני קולומבו (באנגלית: Joseph Anthony Colombo‏; 16 ביוני 1923 - 22 במאי 1978) היה מאפיונר אמריקני ממוצא איטלקי אשר הנהיג את משפחת קולומבו, אחת מחמש משפחות הפשע בניו יורק. הוא היה אחראי לשתי מלחמות גדולות בין ראשי העולם התחתון אשר נודעו כ"מלחמת קולומבו הראשונה" ו"מלחמת קולומבו השנייה". ב-28 ביוני 1971 הוא נורה בידי מתנקש ונותר משותק עד סוף ימיו.
ביוגרפיה

קולומבו נולד בברוקלין למשפחה שהיגרה מאיטליה. אביו, אנתוני קולומבו, היה חבר במשפחת הפשע פרופאצ'י, וב-1938 נרצח בנסיבות לא ברורות. קולומבו הבן למד בבית הספר התיכון ניו אוטרכט בברוקלין במשך שנתיים, ואז נשר כדי להצטרף למשמר החופים האמריקני. ב-1945 הוא אובחן כחולה נוירוזה והשתחרר מהשירות. הוא ניסה להשתלב בשוק העבודה החוקי, ובמשך עשר שנים עבד כמעמיס בנמל, ושש שנים נוספות כמוכר בחברת בשר. בהמשך הוא ניסה את מזלו כסוכן נדל"ן. הוא נכשל בכל המקצועות, ובסופו של דבר הלך בדרכו של אביו והצטרף למשפחת פרופאצ'י. הוא הפך עד מהרה לחבר בכיר במשפחה.
ב-6 ביוני 1962 נפטר ג'ו פרופאצ'י בנסיבות טבעיות, ואת מקומו תפס ג'וזף מאגליוקו. מאגליקו עשה יד אחת עם ג'וזף בוננו, ויחד הם תכננו לרצוח את טומי לוצ'זה, קרלו גמבינו, סטפנו מגדינו ופרנק דה סימון, ולהשתלט על ועדת ראשי המאפיה. מאגליקו הורה לקולומבו לרצוח את גמבינו, אולם קולומבו בגד בו וסיפר לגמבינו על כל פרטי התוכנית. גמבינו כינס ישיבת חירום של הוועדה, והתברר שהמוח האמיתי מאחורי הפרשה היה בוננו. הוועדה דרשה ממאגליקו ובוננו לבוא ולהסביר את מעשיהם. מאגליקו הופיע והודה בכל, ולאור מצבו הבריאותי הרופף הוחלט להטיל עליו עונש מקל יחסית: קנס של 43,000 דולר והעברת ההנהגה על משפחת קולומבו לידי ג'וזף קולומבו. שבועיים לאחר מכן מת מאגליקו מלחץ דם גבוה. בוננו נעלם ואיש לא ראה אותו במשך שנתיים.
קולומבו היה רק בן 41, ולפיכך ראש המשפחה הצעיר ביותר בארצות הברית באותה תקופה. הוא גם היה ראש המשפחה הראשון שנולד בארצות הברית ולא באיטליה. ב-9 במאי 1966 הוא נידון ל-30 ימי מאסר על כך שסירב לענות על שאלות חבר מושבעים גדול באשר לענייניו הכספיים.
ביוגרפיה > הליגה האיטלקית-אמריקאית לזכויות האזרח

באפריל 1970 הקים קולומבו את הליגה האיטלקית-אמריקאית לזכויות האזרח. באותו חודש, בנו ג'וזף קולומבו הבן הואשם בהמסת מטבעות למכירה חוזרת כמטילי כסף. בתגובה, טען ג'וזף קולומבו האב להתנכלות של ה-FBI לאיטלקים-אמריקאים, וב-30 באפריל 1970 שלח 30 לוחמים אל מחוץ למטה ה-FBI בשדרה השלישית וברחוב 69 כדי למחות על הרדיפה הפדרלית של כל האיטלקים בכל מקום. מחאה זו נמשכה כמה שבועות. ב-29 ביוני של אותה שנה, 50,000 אנשים השתתפו בעצרת יום האחדות האיטלקית הראשונה בכיכר קולומבוס בניו יורק. בפברואר 1971 זוכה קולומבוס הבן מהאישומים נגדו לאחר שהעד הראשי במשפט נעצר באשמת עדות שקר.
בניצוחו של קולומבו, הליגה גדלה במהירות ומשכה תשומת לב ארצית. בניגוד לראשי המשפחות האחרים שהתנערו מאור הזרקורים, קולומבו הופיע בראיונות בטלוויזיה, בגיוס כספים ובאירועים עבור הליגה. בשנת 1971, קולומבו הוציא הצהרה משותפת עם הליגה להגנה יהודית של הרב והפעיל הפוליטי מאיר כהנא, בטענה ששתי הקבוצות מוטרדות על ידי הממשל הפדרלי. בשלב מסוים, קולומבו הפקיד ערבות עבור 11 מתלמידיו של כהנא שנכלאו.
כאשר החלו הצילומים לסרט "הסנדק", פתחה הליגה האיטלקית-אמריקאית במחאה נגדו. קולומבו נפגש עם המפיק אלברט רודי שהסכים להסיר מהסרט את המילים "מאפיה" ו"קוזה נוסטרה". בעקבות כך, הסירה הליגה את התנגדותה לסרט, וקולומבו אפילו ייעץ למפיקים.
ביוגרפיה > מוות

ב-11 במרץ 1971, לאחר שהורשע בעדות שקר, נידון קולומבו למאסר של שנתיים וחצי. אולם גזר הדין עוכב עד לערעור. ב-28 ביוני נורה קולומבו שלוש פעמים על ידי ג'רום א. ג'ונסון, במהלך עצרת יום קולומבוס שערכה הליגה האיטלקית-אמריקנית. ג'ונסון נהרג מיד על ידי שומרי הראש של קולומבו.
משפחת קולומבו האשימה בהתנקשות את יריבו ג'ו גאלו. גאלו שוחרר מהכלא בתחילת שנת 1971, עם שחרורו, הציע קולומבו לגאלו להיפגש כדי לסיים את הסכסוך ביניהם. גאלו דרש מקדמה של 100,000 דולר לפני הפגישה. קולומבו סירב לשלם. ידוע שסגנו של קולומבו, וינצ'נזו אלוי הוציא הוראה לרצוח את גאלו. תאוריה אחרת גורסת שמארגן ההתנקשות היה קרלו גמבינו. ידוע שגמבינו וקולומבו היו מסוכסכים בקשר לפעילות הליגה האיטלקית-אמריקנית, ולפי עדויות מסוימות קולומבו אפילו ירק בפניו של גמבינו בפגישה האחרונה ביניהם. ידוע גם שג'ונסון ביקר ביומו האחרון שבמועדון בבעלות משפחת גמבינו. המשטרה חקרה את גאלו, אולם הגיעה למסקנה שג'ונסון פעל באופן עצמאי. גאלו נרצח ב-7 באפריל 1972.
קולומבו היה משותק מהירי. ב-28 באוגוסט 1971, לאחר חודשיים בבית החולים רוזוולט במנהטן, הועבר קולומבו לאחוזתו בבלומינג גרוב. בשנת 1975, בדיקה שנערכה בהוראת בית המשפט הראתה כי קולומבו יכול להזיז את האגודל והאצבע של ידו הימנית. בשנת 1976, היו דיווחים שהוא יכול לזהות אנשים ולהשמיע כמה מילים. ב-22 במאי 1978 מת קולומבו מדום לב בבית החולים סנט לוק (לימים בית החולים סנט לוק קורנוול) בניובורג, ניו יורק.
הערות שוליים

↑  "Joseph A. Colombo, Sr,. Paralyzed in Shooting at 1971 Rally, Dies".
↑  "Colombo: The New Look in the Mafia"
↑  "Mafia Figure Gets a Contempt Term"
↑  "Colombo Acquitted In Conspiracy Case"
↑  "Kahane and Colombo Join Forces to Fight Reported U.S. Harassment"
↑  Rookie cop : deep undercover in the Jewish Defense League
↑  "The Making of 'The Godfather: Sort of a Home Movie".
↑  "TruTV Crime Library"
↑  "Joseph A. Colombo, Sr,. Paralyzed in Shooting at 1971 Rally, Dies"
| --- | --- |
בקרת זהויות :  NLI: 987007376704305171  GND: 1256585963  SUDOC: 254585698
ברכה ראשונה

בהלכה, ברכה ראשונה היא קבוצת ברכות הנהנין הנאמרות לפני אכילת כל אוכל, בכל כמות, למעט מאכל שאינו ראוי למאכל אדם.
על פי המסורת, הברכה היא נטילת רשות מבורא העולם בטרם נאכל מן המאכל, מאחר שכל העולם שייך לו. "כל הנהנה מן העולם הזה בלא ברכה - מעל". תבנית הברכה היא: "ברוך אתה אדני אלוהינו מלך העולם..." וכאן בא המשך הברכה הספציפית.
הברכות השונות

על פי ההלכה, הברכה הראשונה על המאכל נקבעת על פי מוצאו של האוכל:
על לחמים שונים העשויים מחמשת מיני דגן, מברכים "המוציא לחם מן הארץ". ברכת המוציא לחם מן הארץ פוטרת את כל המאכלים שייאכלו בתוך הסעודה, כיוון שהם באים "ללפת את הפת" - הם מהווים את עיקר הסעודה, עד לברכת המזון. יוצאים מן הכלל הם יין, שעליו מברכים גם בתוך הסעודה, (חוץ משבת וסעודה שמברכים על היין בהתחלה ומתכוונים מן הסתם לשתות עוד בסעודה) ולפתן או מנה אחרונה, שעליהם מברכים לחוד בשל העובדה שאינם מהווים עיקר הסעודה.
על מוצרים שאינם לחם והם עשויים מחמשת מיני דגן, מברכים "בורא מיני מזונות".
ליין ישנו מעמד מיוחד ביהדות, ונקבעה לו ברכה מיוחדת - "בורא פרי הגפן".
על פירות הגדלים על העץ מברכים "בורא פרי העץ".
על ירקות או פרות הגדלים על שיח חד שנתי מברכים "בורא פרי האדמה".
על דבר שאין גידולו מן הארץ, מברכים "שהכל נהיה בדברו". גם על דבר שעבר עיבוד עד שלא ניכר ממה הוא עשוי, מברכים "שהכל". דוגמה למוצר כזה היא נוגט אגוזים וטחינה.
דין קדימה בברכות > הסדר הבסיסי - מג"ע א"ש

במקרה שאדם רוצה לאכול מספר מאכלים, אולם אינו נוטל ידיו בתחילת הסעודה, ההלכה קובעת על איזה מאכל יברך תחילה, ועל מה יברך אחר כך. סדר הקדימה הבסיסי הוא מזונות, גפן, עץ, אדמה, שהכל. כלומר, תחילה יש לברך על מוצר שברכתו "בורא מיני מזונות", אחר כך על מוצר שברכתו "בורא פרי הגפן", אחר כך על מוצר שברכתו "בורא פרי העץ", ואז "בורא פרי האדמה" ו"שהכל נהיה בדברו". סימנו של סדר זה מסומן בהלכה בראשי התיבות שלו - מג"ע א"ש.
ולעניין היין שקודם לפירות שבעה, אין זה אלא למנהג האשכנזים כפי שכתב הרמ"א (או"ח סי' ריא סעיף ד), אבל למנהג הספרדים, כתב הב"י שאין עניין להקדים היין לפירות שבעה, ובשו"ע (או"ח סי' ריא סעיף ד) השמיט דין זה. ומ"מ מהיות טוב יש להקדים היין לפירות שבעה.
ולעניין דין קידמה לברכת "בורא פרי העץ" על "בורא פרי האדמה", גם זה אינו מצד הדין לדעת הספרדים, שהרי בשו"ע (שם, סעיף א, ג) נאמר שאם אין ברכת הפירות שווה, רשאי להקדים איזה שירצה, ואפילו יש בהן ממין שבעה, כגון צנון וזית שרשאי להקדים הצנון לזית כיוון שברכת הצנון היא "בורא פרי האדמה" וברכת הזית "בורא פרי העץ". ושם בסעיף ג הביא דעת בה"ג (מובא בברכות פרק ו) בשם יש אומרים שברכת "העץ" קודמת לברכת "האדמה". ועל כן טוב לחוש לדעת בה"ג ולהקדים עץ לאדמה אף על פי שאין זה מעיקר הדין.
נמצא שדין מג"ע א"ש אינו מוכרח ומעיקר הדין אפשר לשנות סדר הברכות כנ"ל.
דין קדימה בברכות > סדר הברכה על פירות

אם מעוניינים לאכול כמה פירות - כולל פירות שברכתן בורא פרי האדמה, ישנו סדר הלכתי הקובע על איזה פרי יש לברך. הסדר הוא: שבעה, חביב, שלם, העץ. כלומר: פרי משבעת המינים עדיף על הפירות האחרים. אחר כך פרי שחביב עליו - קודם לשאר הפירות. לפי שיטות מסוימות פרי חביב קודם לשבעת המינים, ואפילו פרי חביב שברכתו "בורא פרי האדמה" קודם לפרי שברכתו "בורא פרי העץ" - על אף סדר מג"ע א"ש. לאחר מכן עדיף פרי שלם על פני פרי חצוי, ואחר כך עדיף פרי שברכתו "בורא פרי העץ" על פרי שברכתו "בורא פרי האדמה".
אם ישנו יותר מפרי אחד משבעת המינים, הסדר בין פירות אלו נקבע על פי הפסוק בו הם מוזכרים בתורה: "ארץ חיטה ושעורה גפן תאנה ורימון ארץ זית שמן ודבש" (דברים, ח', ח'). ככל שהפרי מוזכר קרוב יותר למילה ארץ, שמופיעה בפסוק פעמיים, כך הוא קודם. לדוגמה, אם מונחים לפנינו תמר (דבש) וענבים, התמר קודם משום שהוא יותר קרוב למילה "ארץ" השנייה המופיעה בפסוק. התאנה אף היא קודמת לרימון מאחר שהיא מופיעה לפניו בפסוק.
ראו גם

ברכה אחרונה
הערות שוליים

↑  תוספתא ברכות פ"ד ה"א; תלמוד בבלי מסכת ברכות דף לה ע"א
↑  http://www.kipa.co.il/ask/show/42725-מה-מברכים- אתר כיפה
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
ג'וזף קונרד

| --- | --- |

 לידה:  3 בדצמבר 1857 Terekhove, פלך ווהלין, האימפריה הרוסית 
 פטירה:  3 באוגוסט 1924 (בגיל 66) Bishopsbourne, הממלכה המאוחדת 
 שם לידה:  Józef Teodor Konrad Korzeniowski 
 מדינה:  הממלכה המאוחדת, הרפובליקה הפולנית השנייה, פולין, האימפריה הרוסית, הממלכה המאוחדת של בריטניה הגדולה ואירלנד, אוקראינה 
 לאום:  פולנים 
 מקום קבורה:  Canterbury City Cemetery 
 אירועים משמעותיים:  שריפת הספרים בגרמניה הנאצית (1933) 
 מקום לימודים:  Bartłomiej Nowodworski High School 
 שפות היצירה:  אנגלית, פולנית 
 סוגה:  נובלה 
 זרם ספרותי:  ספרות מודרניסטית 
 יצירות בולטות:  The Lagoon, Typhoon, Nostromo, הסוכן החשאי, The Secret Sharer, איימי פוסטר, לב המאפליה, לורד ג'ים, The Nigger of the 'Narcissus', Under Western Eyes 
 תקופת הפעילות:  1895–1926 (כ־31 שנים) 
 הושפע מ:  אדם מיצקביץ', ויליאם שייקספיר, יוליוש סלובצקי, ויקטור הוגו 
 בן או בת זוג:  Jessie George 
 חתימה:   
 
ג'וזף קונרד (אנגלית: Joseph Conrad, פולנית: Józef Teodor Konrad Korzeniowski ‏האזנהקובץ:Pl-Józef Teodor Konrad Korzeniowski.ogg‏Ⓘ‏, 3 בדצמבר 1857 - 3 באוגוסט 1924), סופר בריטי יליד פולין. ספרו הידוע ביותר הוא "לב המאפליה".
חייו

קונרד נולד בשם יוזף תיאודור קונרד קוז'ניובסקי בעיר ברדיצ'ב, אז בפולין שבשליטה רוסית, וכיום באוקראינה. אביו היה אציל פולני, סופר ומתרגם מאנגלית ומצרפתית, כך שקונרד נחשף לספרות מגיל צעיר. האב נעצר על ידי השלטונות הרוסיים על תמיכתו בהתקוממות בשנת 1863 וגורש לסיביר. אמו מתה משחפת ב-1865, וארבע שנים אחר כך מת אביו בקרקוב.
קונרד בן ה-11, שנותר יתום, היה נתון להשגחת דודו בשווייץ. הדוד אפשר לו בגיל 17 לנסוע למרסיי להיות יורד ים, והוא הצטרף לצי הסוחר הצרפתי. חייו היו מלאי הרפתקאות, היה מעורב בהברחת נשק ובקשר פוליטי, אותם תיאר ברומן "חץ הזהב" (אנגלית:  The Arrow of Gold). ב-1878 אחרי ניסיון התאבדות שנכשל, החל קונרד לשרת בספינה בריטית. הוא לימד את עצמו אנגלית, התקדם בדרגות הפיקוד וב-1886 פיקד על אונייה משלו. באותה שנה קיבל אזרחות בריטית. לראשונה הגיע לאנגליה לעיר הנמל לאוסטופט שבסאפוק, ואחר כך חי בלונדון ובקנטרברי שבקנט.
ב-1894, בגיל 36, הפסיק את מסעותיו בים, והתיישב באנגליה במטרה להיות סופר. ב-1896 התחתן עם ג'סי ג'ורג' ואיתה נולדו לו שני בנים. ספרו הראשון Almayer's Folly, שפורסם ב-1895, מתרחש בחוף המזרחי של בורנאו. שפתו השנייה של קונרד הייתה צרפתית, הלינגואה פרנקה באירופה של אותה תקופה, ולכן כתיבתו הקולחת באנגלית, שפתו השלישית, ראויה לציון. מקום ההתרחשות של מרבית ספריו הראשונים היה על סיפון אונייה. הרומן "נוסטרומו" הוא מבט רחב על המהפכה בדרום אמריקה. "הסוכן החשאי" ו"לנגד עיניים מערביות" הם בין הרומנים המודרניים הראשונים שעוסקים בטרוריזם ובריגול.
יצירתו של קונרד מגשרת בין הספרות הריאליסטית של סופרים כמו צ'ארלס דיקנס לבין האסכולה המודרניסטית. הוא בז לדוסטויבסקי ולסופרים רוסים בכלל, כשהחריג היחיד היה איוואן טורגנייב. קונרד ידוע היום בעיקר בזכות הנובלה "לב המאפליה" Heart of Darkness, שנכתבה בעקבות מסע בקונגו ב-1890, הספר הוא כתב אישום נוקב נגד הקולוניאליזם בכלל והקולוניאליזם הבלגי בקונגו בפרט, והיה ההשראה לסרט הקולנוע של פרנסיס פורד קופולה "אפוקליפסה עכשיו".
ב-1923 סירב קונרד לקבל תואר אבירות שהוצע לו. הוא מת ב-1924 מהתקף לב, ונקבר בבית הקברות בקנטרברי, אנגליה.
ספריו שתורגמו לעברית > רומנים ונובלות

שגיונו של אלמאיר (1895, Almayer's Folly), תרגמה אסתר כספי, עם עובד, תשכ"א, 1961.
המנודה של האיים (An Outcast of the Islands, 1896), תרגום: אורי קפלן. פרפנצ'ה הוצאה לאור. לספר נעשו שני עיבודים לקולנוע: אחד בארצות הברית ואחד באיטליה.
ראי הים (שלושה סיפורים מאת ג'וזף קונרד): "הכושי איש נארקיס", תרגם שמעון זנדבנק; "לב המאפליה", תרגם מרדכי אבי־שאול, "ראי הים", תרגם יהודה דלמן. מרחביה, ספרית פועלים, הוצאת הקיבוץ הארצי, השומר הצעיר, 1961. 338 עמ'.
לב המאפליה (1899, Heart of Darkness), תרגם מרדכי אבי-שאול, ספרית פועלים, תשל"ח, 1978.
לב החשכה תרגמה אופירה רהט, אחרית דבר - הלל מ’ דלסקי, הוצאת כרמל, 1999.
לב האפלה, תרגם אברהם יבין, הוצאת עם עובד, 1999.
לב האפלה, תרגמו שולמית ויאיר לפיד, התפרסם כחוברת נספחת בעיתון "ידיעות אחרונות", ערב יום הכיפורים תשס"ט, אוקטובר 2008.
לורד ג’ים (1900, Lord Jim), תרגם אמציה פורת, עם עובד, תשכ"ז, 1967. שני עיבודים נעשו לקולנוע: ב-1925 גרסה אילמת בבימויו של ויקטור פלמינג, וב-1965 הפקה רחבת יריעה בבימויו של ריצ'רד ברוקס.
טייפון (1902, Typhoon), תרגם משה אראל, הוצאת הקיבוץ המאוחד, תשמ"ה, 1985.
נוסטרומו (1904, Nostromo), תרגם אהרן אמיר, זמורה ביתן מודן, 1980.
הסוכן החשאי (1907, The Secret Agent), תרגם ארי אבנר, ספרית מעריב, 1981. שימש כהשראה לסרט סבוטז' של אלפרד היצ'קוק.
לנגד עיניים מערביות (1911, Under Western Eyes), תרגמה נעמי כרמל, ספרית מעריב, 1987.
ניצחון (1915, Victory), תרגמה אסתר כספי, עם עובד, תשכ"ה 1965.
קו הצל (1917, The Shadow Line), תרגם עודד פלד, ספרית פועלים, תשס"ב, 2001.
הנערה בעלת לב-הזהב, תרגום ד’ דרור, לאשה, 1961.
ספריו שתורגמו לעברית > סיפורים קצרים

חלוצי הפרוגרס, סיפור (1896, An Outpost of Progress) - תרגום משה דפנא, פ’ גינזבורג, תרצ"ב, 1932.
הלגונה, ועוד ארבעה סיפורים (1897, The Lagoon) - תרגום שמואל רגולנט, הוצאת הקיבוץ המאוחד, תשמ"ו, 1986.
המזל שחק לי, (A Smile of Fortune) - תרגום משה בן-אליעזר, הוצאת מצפה, תרפ"ח, 1928. העתק דיגיטלי ב"פרויקט בן יהודה".
נעורים (Youth), תרגום משה בן-אליעזר, הוצאת מצפה, אין שנה; משרד הביטחון – ההוצאה לאור, תשכ"ו 1965. העתק דיגיטלי ב"פרויקט בן יהודה".
השותף הסודי (The Secret Sharer), בתוך: סיפורי ים, השותף הסודי ועוד סיפורים מאת ג'וזף קונרד, ארנסט המינגוויי, אדגר אלן פו, ג'ק לונדון, סטיבן קריין. תרגום: נמרוד אשל. ירושלים, הוצאת כרמל, תשס"א, 2001.
השותף, תרגום י’ בן-יעקב, משרד הביטחון – ההוצאה לאור, תשכ"ו, 1965.
ספורים מפי השמועה : א. הסיפור. ב. נשמתו של חייל , תרגום ישראל זרחי, הוצאת עפר, תש"ה, 1945.
פריה משבעת האיים,(1912, Freya of the Seven Isles) - תרגום יצחק למדן, הוצאת אמנות.
פריה של שבעת האיים, תרגום יהונתן דיין, הוצאת לוקוס, 2016.
כתבי ג’וזף קונראד, תרגום זאב הרטבי, הוצאת כרמי את שות', 1954. 287 עמ'. ("הנסיך רומאן", "נשמתו של לוחם", "אמי פוסטר", "טייפון", "חלוצי הקידמה", "לב החשיכה", "איל קונדה", שותף לדבר־סתר".)
לקריאה נוספת

ר. ק., "יוזף קונארד בעברית". תורן – דפים לבית צים, מס' 37, נובמבר 1961, עמ' 28. עותק סרוק באתר עיתונות יהודית היסטורית.
אנדרטה לזכרו של קונרד בגדיניה, פולין
ג'ון טניאל

| --- | --- |

דיוקן עצמי, 1889
 לידה:  28 בפברואר 1820 לונדון, הממלכה המאוחדת של בריטניה הגדולה ואירלנד 
 פטירה:  26 בפברואר 1914 (בגיל 93) לונדון, הממלכה המאוחדת של בריטניה הגדולה ואירלנד 
 שם לידה:  John Tenniel 
 מקום קבורה:  בית הקברות קנסאל גרין 
 מקום לימודים:  האקדמיה המלכותית לאמנויות 
 תחום יצירה:  ספרות נוער 
 יצירות ידועות:  Dropping the Pilot 
 פרסים והוקרה:  Knight Bachelor 
 
חתימתו של ג'ון טניאל
זחל מעשן נרגילה, איור מהרפתקאות אליס בארץ הפלאות
איור זה מתוך אליס בארץ המראה נלווה לשיר "ג'ברווקי".
"The Nemesis of Neglect", איור מפאנץ' (1888) המתאר את רציחות ג'ק המרטש
סר ג'ון טניאל (באנגלית: John Tenniel; 28 בפברואר 1820 –  26 בפברואר 1914) היה מאייר אנגלי, שידוע בעיקר בזכות איוריו לשניים מספריו של לואיס קרול: "הרפתקאות אליס בארץ הפלאות" ו"מבעד למראה ומה אליס מצאה שם".
הוא צייר קריקטורות רבות עבור המגזין פאנץ' בסוף המאה ה-19 ואמנים כמו אדוארד גורי, מארק ריידן ודיים דארסי הושפעו ממנו.
מקבילו האמריקאי המובהק הוא ג'ון ר. ניל, שאייר את סדרת ספרי עוץ מאת פרנק באום.
ספרים שאייר

Juvenile Verse and Picture Book, 1846
Undine 1846
משלי איזופוס, 100 איורים (1848)
Robert Blair's Grave 1858
Shirley Brooks's The Gordian Knot 1860
Shirley Brooks's The Silver Cord 1861
Thomas Moore's Lalla Rookh, 69 drawings 1861
הרפתקאות אליס בארץ הפלאות מאת לואיס קרול (1866)
The Mirage of Life, 1867
מבעד למראה ומה אליס מצאה שם מאת לואיס קרול (1870)
שיתופי פעולה עם אחרים

Pollok's Course of Time 1857
Poets of the Nineteenth Century 1857
מיצירותיו של אדגר אלן פו (1857)
Home Affections 1858
Cholmondeley Pennell's Puck on Pegasus 1863
סיפורי אלף לילה ולילה (1863)
English Sacred Poetry 1864
Legends and Lyrics 1865
Topper's Proverbial Philosophy
Poems של בארי קורנוול, וספרים נוספים
הוא גם תרם ל"פעם בשבוע", פרסומי איגוד האמנות, וכו'.
ג'ורג'ה סמית'

| --- | --- |

 לידה:  11 ביוני 1997 (בת 27) וולסל, וסט מידלנדס, אנגליה
 שם במה:  ג'ורג'ה אליס סמית'
 מקום הקמה:  וולסול 
 מוקד פעילות:  הממלכה המאוחדת 
 תקופת הפעילות:  מ-2016
 עיסוק:  זמרת-יוצרת
 סוגה:  פופ • R&B עכשווי • גריים
 שפה מועדפת:  אנגלית 
 כלי נגינה:  פסנתר
 חברת תקליטים:  דקה • ‏FAMM • Warner Chappell Music
 jorjasmith.com
 פרופיל ב-IMDb
 
ג'ורג'ה סמית' (באנגלית: Jorja Smith; נולדה ב-11 ביוני 1997) היא זמרת-יוצרת אנגליה. אלבום הבכורה שלה, Lost & Found, שיצא לאור בשנת 2018, זכה לשבחי המבקרים והגיע למקום השלישי במצעד האלבומים הבריטי. בשנת 2019, היא נבחרה לאמנית הבריטית הטובה ביותר בטקס פרסי המוזיקה הבריטית לשנת 2019 והייתה מועמדת גם לפרס גראמי לתגלית השנה.
ביוגרפיה > 1997–2014: ילדות וחיים אישים

ג'ורג'ה סמית' נולדה ב-11 ביוני 1997 בוולסל, וסט מידלנדס, שבאנגליה, לאב ג'מייקני ולאם אנגליה. אביה, פיטר, קצין תגמולים, הוא מוזיקאי לשעבר והוא שר בקבוצת נאו סול בשם נאיצ'ה לפני שנולד סמית', ואמה ג'ולין היא מעצבת תכשיטים. לסמית' יש אח צעיר יותר, לוקה, והיא בת דודה של הכדורגלן קמר רוף, המשחק בקבוצת גלאזגו ריינג'רס.
היא החלה ללמוד שיעורי פסנתר בגיל 8. סמית' קיבלה מלגה למוזיקה בבית הספר אולדרידג', שם למדה לנגן על אבוב ולמדה שירה קלאסית. בגיל 15 היא התגלתה על ידי מנהלה לאחר שהעלתה סרטונים של עצמה שרה גרסאות כיסוי לשירים לעמוד יוטיוב. זמן קצר לאחר מכן, היא החלה לנסוע ללונדון לפגישות כתיבה עם מאבריק סבר ואד תומאס. לאחר סיום הלימודים היא עברה ללונדון בגיל 18 שם החלה לעבוד כמלצרית והמשיכה לכתוב שירים.
ביוגרפיה > 2015–2018: תחילת הקריירה, Lost & Found

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
ביוגרפיה > 2019–הווה: פרויקטים עתידיים

בשנת 2019, הכריזה סמית' על מופע משותף יחד עם קאלי אוצ'יס הנקרא The Kali & Jorja Tour. באוגוסט 2019, הוציאה סמית' את הסינגל "Be Honest" בהשתתפות בורנה בוי. סמית' הוציאה שני סינגלים במהלך 2020; "By Any Means" ו-"Come Over", בהשתתפות הזמר פופקאן.
בתחילת 2021, החלה להנחות תוכנית ברדיו "BBC Radio 3", בת 12 חלקים בשם 'Tearjerker', המתמקדת בכוחה המרפא של המוזיקה.
ב-3 באוגוסט 2023 הוציא את הסינגל "Go Go Go". ב-30 באוגוסט הוציאה את הסינגל "Falling or Flying".
השפעות

סמית' גדלה בהאזנה לסגנונות רגאיי, פאנק, היפ-הופ ו-R&B עכשווי, היא כתבה את השיר הראשון שלה בגיל 11. היא מתארת את היותה "אובססיבית" לאלבום Frank, של הזמרת איימי ויינהאוס משנת 2003, כנערה היא קיבלה השראה מהאלבום לכתיבת שירים. סמית' אמרה ששיריה עוסקים בנושאים חברתיים: "כאשר הדברים מתרחשים בעולם, אני חושבת שחשוב לגעת בהם, כי בתור מוזיקאי אתה יכול לגרום לאנשים להקשיב. ברגע שאנשים לוחצים על פליי, יש לך את תשומת ליבם." סמית' סיפרה כי ההשפעות המוזיקליות שלה הגיעו מהזמרים לורן היל, איימי ויינהאוס, אלישה קיז, אדל, שאדיי, נינה סימון, מוס דף ודה סטריטס. מבחינת סטייל, סמית' מאתרת את ריהאנה כסמל האופנה היחיד ממנו היא שואבת השראה.
דיסקוגרפיה > אלבומי אולפן

2018: Lost & Found
2023: Falling or Flying
דיסקוגרפיה > מיני-אלבומים

2016: Project 11
2017: Spotify Singles
2021: Be Right Back
הופעות > סיבובי הופעות

2018: Lost and Found Tour
הופעות > סיבובי הופעות משותפים

2019: The Kali & Jorja Tour (יחד עם קאלי אוצ'יס)
פרסים ומועמדויות

| שנה | פרס | קטגוריה | תוצאה | מקור |
| --- | --- | --- | --- | --- |
| 2024 | פרס המוזיקה הבריטית | אמן ה-R&B הטוב ביותר | מועמדות |  |
הערות שוליים

↑  Album Review: Jorja Smith Becomes a Bold, New Voice on Lost and Found, consequenceofsound
1 2 3  Jorja Smith: Real Talk, crackmagazine (באנגלית)
↑  Meet Jorja Smith's Favorite Jewelry Designer (It's Her Mom), vogue
↑  Vote for my Cousin for Best song at The Mobos. Your support would be greatly appreciated., twitter
↑  Jorja Smith brings 17th-century swagger to 'A Prince', dazeddigital
↑  Meet Jorja Smith, The British Teen Conquering Apathy With Soul, thefader
↑  Jorja Smith’s ‘Lost & Found’ Debut Album Is A Blueprint For Pop Stars, web.archive.org, ‏2018-10-06
↑  Meant to Be: Jorja Smith and Her Remarkable Rise to the Top | Pitchfork, web.archive.org, ‏2018-10-09
↑  Jorja Smith Hopes She Isn't Boring You, thecut
↑  Watch Jorja Smith, Burna Boy Stay Cool in Sweltering 'Be Honest' Video, rollingstone
↑  Jorja Smith is Ready to Fight ‘By Any Means’ for Social Justice in New Song, rollingstone
↑  Jorja Smith and Popcaan tease new single 'Come Over', nme
↑  Jorja Smith launches BBC Radio 3 series ‘Tearjerker’ about the healing power of music, nme
↑  Jorja Smith Shares New Song "GO GO GO": Listen, Stereogum, ‏2023-08-03 (באנגלית)
↑  On First Listen: Jorja Smith, 'Falling or flying', Radio Milwaukee, ‏2023-08-31 (באנגלית)
↑  Centre Stage: Jorja Smith, vanityfair
↑  Meet Jorja Smith, the Mercury Prize-Shortlisted Favorite of Drake and Kendrick, rollingstone
↑  Jorja Smith gets 'best advice' from Stormzy, celebretainment
↑  Fall in Love With Jorja Smith, Music's Rising Seductress, playboy
↑  Q+A with Singer Jorja Smith, thandiekay
↑  QJorja Rising, elle
↑  music, Guardian (2024-03-02). "Brit awards 2024 – full list of winners". The Guardian (באנגלית בריטית). ISSN 0261-3077. נבדק ב-2024-03-10.
| --- | --- |
בקרת זהויות :  BnF: cb17810528g (data)  ISNI: 0000 0004 6709 6983  LCCN: no2018018959  MusicBrainz: d62614aa-ef2c-44cd-8a7b-91292755a1d0  VIAF: 8104151965346100470002   WorldCat (עם VIAF): 8104151965346100470002
בית דין קבוע

בית דין קבוע הוא מוסד, שמכהנים בו דיינים קבועים הממונים לדון בכל עניין משפטי. לבית דין קבוע יש סמכות ואחריות רחבות יותר בתחום דיני הממונות, מאשר לבית דין שאינו קבוע, ויש לכך השלכות לגבי חובת ההתדיינות לפני בית הדין הקבוע. בעשורים האחרונים התעוררה שאלת מעמדם של בתי הדין הרבניים בישראל כבתי דין קבועים.
יש מי שכתב כי לאחר בג"ץ כץ ובג"ץ אמיר ניטלה הסמכות מבתי הדין הרשמיים לדון דיני ממונות, ועל כן לא ניתן לראותם כ"בית דין קבוע".